บัวหลวงชูผลงานRMF-LTFกำไรแจ่ม
บลจ.บัวหลวง เผยผลงานกองทุน RMF-LTF ลงทุนระยะยาวได้ผลตอบแทนดีจริง
15 ต.ค. 2555

บลจ.บัวหลวง เผยผลงานกองทุน RMF-LTF ลงทุนระยะยาวได้ผลตอบแทนดีจริง




นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ตั้งแต่มีกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) เกิดขึ้นตั้งแต่ปี 2544 และ 2547 ตามลำดับ นักลงทุนยอมรับแล้วว่าการลงทุนระยะยาวสร้างผลตอบแทนที่ดีให้ได้ โดยเฉพาะกองทุน RMF และ LTF ที่ลงทุนในหุ้น
“เดิมเป้าหมายของนักลงทุนที่ซื้อ RMF-LTF ก็เพื่อลดหย่อนภาษี แต่ด้วยเงื่อนไขของกองทุนที่ต้องลงทุนระยะยาว นักลงทุนเหมือนได้ทดลองลงทุนนานๆ เมื่อมีระยะเวลาลงทุนนานพอ ผ่านทั้งช่วงวิกฤตและช่วงดีของตลาดหุ้น ก็พิสูจน์ประโยชน์ของการลงทุนระยะยาวได้อย่างชัดเจน” นายวศิน กล่าว
สำหรับกองทุน LTF ของกองทุนบัวหลวง มี 2 กองทุน ได้แก่ กองทุนบัวหลวงหุ้นระยะยาว ตั้งแต่จัดตั้งกองทุนเดือนพ.ย.2547 จนถึงสิ้นก.ย.2555 ให้ผลตอบแทน 189.35% ขณะที่ดัชนีตลาดหลักทรัพย์เพิ่มขึ้น 107.55%  ส่วนกองทุนบัวหลวงหุ้นระยะยาว 75/25 ตั้งแต่ตั้งเมื่อเดือนพ.ค.2550 จนถึงสิ้นเดือนก.ย. ให้ผลตอบแทน 116.87% สูงกว่าผลตอบแทนของดัชนีตลาดหลักทรัพย์ในช่วงเดียวกันที่เพิ่มขึ้น 79.30%
กองทุน RMF ของกองทุนบัวหลวง มี 7 กองทุนและมีความหลากหลายของนโยบายให้ผู้ลงทุนได้เลือก ตั้งแต่ตราสารหนี้ ลงทุนแบบผสม ลงทุนในหุ้น และลงทุนในทองคำ โดยกองทุนบัวหลวงตราสารทุนเพื่อการเลี้ยงชีพ จัดตั้งเมื่อเดือนพ.ย.2545 ณ สิ้นเดือนก.ย. ให้ผลตอบแทน 578.83% สูงกว่าดัชนีตลาดหลักทรัพย์ที่เพิ่มขึ้น 259.57% ขณะที่กองทุนบัวหลวงเฟล็กซิเบิ้ลเพื่อการเลี้ยงชีพ จัดตั้งเมื่อเดือนพ.ย.2545 ณ สิ้นเดือนก.ย. ผลตอบแทน 354.26% สูงกว่าเกณฑ์มาตรฐานของกองทุนผสมที่ใช้เปรียบเทียบที่ให้ผลตอบแทนในช่วงเดียวกัน 146.69%
“จากผลการดำเนินงานกองทุน RMF และ LTF ของกองทุนบัวหลวง ที่สร้างผลตอบแทนให้กับผู้ลงทุนอย่างน่าพอใจ ทำให้ลูกค้าของเราจำนวนไม่น้อยให้ความสนใจลงทุนและขยายการลงทุนมายังกองทุนหุ้นทั่วไปของบริษัทหลายกองทุนด้วย”นายวศินกล่าว